
	Paskaidrojuma raksta sadaļa
	Norādāmā informācija 

	1. Mērķis un nepieciešamības pamatojums 

	Pašvaldību likuma 58.pants paredz pašvaldībām iespēju izveidot konsultatīvas pašvaldības institūcijas - iedzīvotāju padomes. Pašvaldību likuma 58. panta sestā daļa nosaka, ka dome izdod padomes nolikumu – saistošos noteikumus. 
2026. gada 25. jūnijā tika pieņemti Jelgavas valstspilsētas pašvaldības (turpmāk – Pašvaldība) saistošie noteikumi Nr. 26-12 “Jelgavas valstspilsētas pašvaldības iedzīvotāju padomes nolikums” (turpmāk – Saistošie noteikumi), kuri stājās spēkā 2026. gada 15. jūlijā. 
2026. gada 27. jūlijā Pašvaldībā saņemts Viedās administrācijas un reģionālās attīstības ministrijas (turpmāk – ministrija) atzinums, ar kuru ministrija izsaka iebildumus par Saistošo noteikumu atbilstību augstāka juridiskā spēka tiesību normām.
Sagatavoto saistošo noteikumu grozījumu mērķis ir: precizēt izdošanas tiesisko pamatojumu, paskaidrot apkaimju robežas, skaidrojot kritērijus un principus, pēc kuriem apkaimes un to robežas ir noteiktas, noteikt skaidru un konkrētu Pašvaldības iedzīvotāju padomes kompetenci (turpmāk – padome), padomes locekļu skaitu, padomes lemttiesības, ja nav pilns padomes locekļu sastāvs, atrunāt balsošanas kārtību, precizēt kārtību, kā tiek izskatīti padomes iesniegumi. 
Precizēts saistošo noteikumu izdošanas pamatojums, izdoti saskaņā ar Pašvaldību likuma 58.panta piekto un sesto daļu.
Saistošo noteikumu 3.punkts tiek izteikts jaunā redakcijā, ka padomes darbības teritorija ir Pašvaldības administratīvā teritorija. Iedzīvotāju interešu pārstāvības nodrošināšanai padomes izveidošanā un darbībā Pašvaldības administratīvā teritorija šajā nolikumā ir sadalīta apkaimēs saskaņā ar nolikuma 1. pielikumu.
Ministru kabineta 2013. gada 30. aprīļa noteikumu Nr. 240 “Vispārīgie teritorijas plānošanas, izmantošanas un apbūves noteikumi” 2.3.apakšpunktā termina skaidrojums “apkaime” - nosacīta lieluma apdzīvota vide pilsētās, ciemos un lauku teritorijā ar savu identitāti, ko nosaka apbūves raksturs, ainava un iedzīvotāju kopības izjūta.
Apkaime šā nolikuma izpratnē ir teritoriāli nodalīta Pašvaldības administratīvās teritorijas daļa, kas noteikta vietējo kopienu iedzīvotāju pārstāvībai padomē.
Apkaimes nosaka, ievērojot šādus principus: apkaime veido teritoriāli vienotu Pašvaldības administratīvās teritorijas daļu; apkaimju robežas nosakāmas tā, lai nodrošinātu pārskatāmu un saprotamu vietējo kopienu iedzīvotāju pārstāvību padomē; apkaimju iedalījums izmantojams tikai padomes locekļu izvirzīšanai un ievēlēšanai, un tas negroza Pašvaldības administratīvās teritorijas robežas vai citu normatīvajos aktos noteikto teritoriālo iedalījumu; apkaimju robežas un nosaukumi ir noteikti nolikuma 1. pielikumā. 
Apkaimju izveides viens no mērķiem ir noteikt pilsētas teritorijas, lai no katras apkaimes vienu pārstāvi ievēlētu iedzīvotāju padomē.
Precizēts Saistošo noteikumu 4.10. apakšpunkts un attiecīgi 6.1.apakšpunkts, nosakot, ka padomei ir tiesības sagatavot lēmumprojektus izskatīšanai Pašvaldības domē par nolikuma 4.punktā minētajiem jautājumiem.
Precizēts 7.punkts un svītrots 9.punkts, lai nedublētu augstāka juridiskā spēka normatīvo aktu. 
Saistošajos noteikumos precizēts, ka padomes sastāvā ievēlē ne vairāk kā 15 (piecpadsmit) padomes locekļus, kuru darbs nav algots. Padome ir darboties spējīga, ja tajā tiek ievēlēti ne mazāk kā 10 (desmit) padomes locekļi.
Precizēta padomes iesniegto iesniegumu izskatīšanas kārtība.
Precizēta padomes iesniegumu izskatīšanas kārtība, nosakot, ka pēc padomes iesnieguma saņemšanas Pašvaldības izpilddirektors lemj par iesnieguma turpmāko virzību, nosakot par to atbildīgo Pašvaldības institūciju. Pašvaldībai ir pienākums Iesniegumu likumā noteiktajā kārtībā izskatīt iesniegumu un sniegt atbildi.
Papildināti noteikumi ar 2.pielikumu “Jelgavas valstspilsētas iedzīvotāju padomes vēlēšanu kārtība”, kurā atrunāta balsošanas un izlozes norises kārtība.

	2. Fiskālā ietekme uz pašvaldības budžetu 
	Saistošie noteikumi neatstāj ietekmi uz Pašvaldības budžeta pozīcijām. Iedzīvotāju padomes locekļu darbs nav algots, nav paredzēts budžetu atalgojums arī institūcijai, kas apkopos un organizēs iedzīvotāju padomes vēlēšanas.
Saistošo noteikumu izpildei tiek izmantoti Pašvaldības rīcībā esošie resursi.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci 
	Sociālā ietekme - tiks veicināta sabiedrības iesaiste teritorijas attīstības jautājumu izlemšanā, kas sniegs pozitīvu ietekmi uz pilsoniskās līdzdalības veicināšanu Pašvaldībā. 
Saistošajiem noteikumiem nav ietekmes uz vidi, iedzīvotāju veselību, nav tiešas ietekmes uz uzņēmējdarbības vidi, kā arī nav ietekmes uz konkurenci.

	4. Ietekme uz administratīvajām procedūrām un to izmaksām 
	Pašvaldība par saviem līdzekļiem organizē padomes locekļu vēlēšanas un nodrošina padomes locekļus ar darbam nepieciešamajām telpām, iekārtām un aprīkojumu.

	5. Ietekme uz pašvaldības funkcijām un cilvēkresursiem 
	Saistošie noteikumi izstrādāti Pašvaldību likuma 4. panta pirmās daļas 2., 5. un 12. punktā noteikto pašvaldības funkciju izpildei padomes darbības teritorijas iedzīvotāju interesēs.
Saistošie noteikumi tiks īstenoti, izmantojot esošos darbiniekus, jaunas darba vietas netiks veidotas.

	6. Informācija par izpildes nodrošināšanu 
	Saistošo noteikumu izpildi nodrošinās Pašvaldības iestāde “Centrālā pārvalde”.

	7. Prasību un izmaksu samērīgums pret ieguvumiem, ko sniedz mērķa sasniegšana 
	Saistošie noteikumi prasību un izmaksu ziņā ir atbilstoši mērķa (sabiedrības iesaistes veicināšanai) sasniegšanai.

	8. Izstrādes gaitā veiktās konsultācijas ar privātpersonām un institūcijām 
	Pašvaldība sagatavojot Jelgavas apkaimju karti rosināja iedzīvotājus aktīvi iesaistīties diskusijā un izteikt viedokli, lai pilsētā veidotu apkaimes atbilstoši šodienas situācijai un jelgavnieku interesēm. Iedzīvotāji līdz 2025.gada 31.oktobrim tika aicināti iesniegt savus priekšlikumus par Jelgavas apkaimju robežām un nosaukumu idejām. Priekšlikumus (arī ar pielikumiem) varēja nosūtīt uz e-pasta adresi: attistiba@jelgava.lv, kā arī varēja iesniegt Jelgavas pašvaldības Klientu apkalpošanas centrā. 
Kopumā saņemti 104 priekšlikumi, no kuriem – RAF/Pārlielupe – 34, Centrs – 14, Ģintermuiža, Būriņu dārzi, Tērvetes iela – 8, Satiksmes iela/Meiju ceļš – 6, Dzelzceļa – 6, Ozolpils – 5
Aspazijas/Māras iela – 5,Viskaļi/Romas krogs – 5, Sieramuiža/Lediņi – 4, Langervalde/Cepļi – 4, Līnijas/Miezīte - 4
Filozofu – 4, Par visu Jelgavu kopā – 5.
E-pasta adresē: attistiba@jelgava.lv un Jelgavas valstspilsētas pašvaldības Klientu apkalpošanas centrā saņemti 9 priekšlikumi, no kuriem 2 par Viskaļu/ Romas kroga apkaimi, pa vienam priekšlikumam par Dzelzceļa, Centra, RAF/Pārlielupes, Cepļi/Langervaldes, Ozolpils apkaimēm un 2 par visu Jelgavu kopumā.
Pašvaldības speciālisti 2025. gada 10. decembrī Skolas ielā 8, Jelgavā tikās ar apkaimju pārstāvjiem, lai diskutētu par apkaimju karti.
Saistošo noteikumu izstrādes gaitā 2026.gada aprīlī Jelgavas apkaimes biedrībām tika nosūtīts saistošo noteikumu projekts komentēšanai un priekšlikumu sniegšanai. 2026.gada 12.maijā pašvaldības iestādē “Zemgales reģiona kompetenču attīstības centrs” notika klātienes tikšanās ar Jelgavas apkaimes biedrību pārstāvjiem, kurā tika diskutēts par saistošo noteikumu projekta saturu.
Saņemti priekšlikumi tika apspriesti un ņemti vērā.
Apkaimes robežu noteikšanā tika ņemti vērā iedzīvotāju priekšlikumi.
Saistošo noteikumu projekts un tam pievienotais paskaidrojuma raksts 31.08.2026. publicēts Pašvaldības oficiālajā tīmekļvietnē www.jelgava.lv sabiedrības viedokļa noskaidrošanai, paredzot termiņu viedokļu sniegšanai līdz 14.09.2026. 



Jelgavas valstspilsētas pašvaldības domes priekšsēdētājs 				M. Daģis

